চট্টগ্রাম ব্যুরো : চট্টগ্রামে দুই মোবাইল সেট কারিগরকে গ্রেফতার করেছে গোয়েন্দা পুলিশ। পুলিশের দাবি তারা মোবাইল ফোন সেটের আইএমই (ইন্টারন্যাশনাল মোবাইল ইকুইপমেন্ট আইডিন্টিটি) বা সনাক্তকরণ নম্বর পাল্টানোর কাজে জড়িত। বৃহস্পতিবার রাতে কোতোয়ালী থানার রেয়াজউদ্দিন বাজার সিডিএ মার্কেট থেকে তাদের গ্রেফতার করা হয়। গ্রেফতার মো. রফিক (৩৪) ওই মার্কেটের ‘ন্যাশনাল মোবাইল টেকনোলজি’ নামে একটি দোকানের মালিক ও নুরুন্নবী লিটন (২৮) তার সহকারী। গোয়েন্দা পুলিশের অতিরিক্ত উপ-কমিশনার (পশ্চিম) এএফএম হুমায়ন কবির জানান, তারা দীর্ঘদিন ধরে মোবাইল সেটের আইএমই নম্বর পাল্টানোর সাথে জড়িত। এসময় তাদের কাছ থেকে আইএমই নম্বর পাল্টানোর বিভিন্ন সফটওয়্যার ও সেগুলো ব্যবহারের সরঞ্জামও উদ্ধার করা হয়েছে।